Hoop is nie dood nie | Netwerk24
Hoop is nie dood nie
Deur Stephan Joubert 09 September 2019 00:00
"Ek het hoop gehad... tot Donderdagaand, toe hulle my pa vir dood agtergelaat het om 'n paar rand by hom te steel." So klink die werklikhede van ons land.
Maar dan hoor jy in dieselfde asem die aangrypendste verhale van omgee, ontferming en naasteliefde hier tussen ons wat jy amper nêrens elders ter wêreld sal hoor nie. Hoop verloor een oomblik, net om die volgende oomblik elders te wen. Die pendulum swaai van dag tot dag, en van lewe tot lewe.
Die hooploosste boek in die hele Bybel, naamlik Klaagliedere, vertel in hoofstuk 3 dat hoop nie dood is nie, selfs al probeer almal dit begrawe.
Midde-in 'n afgebrande Jerusalem, armoede, dood en ellende, merk een skrywer ook vir God daar op. Hy het met sy goedheid opgedaag te midde van wanhoop.
God is oral, ook daar waar mense hoop probeer begrawe. Dit was nog altyd so; vandag ook. Sy goedheid en sy trou geld altyd sy kinders. Niks of niemand oorroep sy hoop nie.